钦定古今图书集成/明伦汇编/氏族典/第458卷 > 《廖用贤尚友录》 > 费穆
## 钦定古今图书集成/明伦汇编/氏族典/第458卷 > 《廖用贤尚友录》 > 费穆

按《魏书费于传》：“于子万，万子穆，字朗兴，性刚烈，有壮
气，颇涉书史，好尚功名。世宗初，袭男爵。后除夏州别
驾，转泾州平西府长史，拜左军将军，转河阴令，有严
明之称。蠕蠕入寇凉州，除穆辅国将军讨之。穆至凉
州，蠕蠕遁走，都督李崇请为朔州刺史，寻改云州。孝
昌中，拜前将军、散骑常侍，迁平南将军、光禄大夫。妖”
贼李洪于阳城起逆，诏穆率众讨破之。迁金紫光禄
大夫、正武卫将军。尔朱荣向洛，穆降。迁中军将军、吏
部尚书、鲁县开国侯。萧衍遣曹义宗逼荆州，诏穆都
督南征诸军事以援之，生禽义宗送阙。以功迁卫将
军，进封赵平郡开国公。元颢内逼，入京师，杀之。庄帝
谥曰武宣。